钦定古今图书集成/明伦汇编/官常典/第526卷 > 朱国宝
## 钦定古今图书集成/明伦汇编/官常典/第526卷 > 朱国宝

按《元史》本传：“国宝，其先徐州人，后徙宝坻。父存器，历
官至修内司使。尝夜行卢沟桥，获金一囊，坐而待其
主以付之，其人请中分，存器笑而遣之。宪宗将攻宋，
募兵习水战，国宝以职官子从军，隶水军万户解诚
麾下。己未，世祖以兵攻鄂，国宝摄千户，率锐卒于中
流与宋师鏖战，凡十七战，诸军毕济。中统二年，授千”
户，佩银符。三年，围李璮于济南，佩金符，镇戍海东。从
征襄阳，摄四翼镇抚，督造战舰，筑万山堡。至元十一
年，拔沙洋，隳新城，皆与有力焉。初，师次江上，国宝请
于丞相伯颜，愿当前锋。既而夺船二十艘以献，伯颜
壮之。宋据上流，方舟数百，结为堡栅。伯颜指示曰：“复
能夺取是乎？”国宝即奋往破栅。既渡江，下鄂、汉。十二
年，进兵临岳州，与宋兵战于岳之桃花滩，获其将高
世杰，进昭信校尉、管军总管。既降湖右，加宣武将军，
统蒙古诸军镇常德府，知安抚司事。时宋诸郡邑多
坚守不下，国宝传檄招谕，逾月悉平，惟辰、沅、靖、镇远
未下。宋将李信、李发结武冈洞蛮分据扼寨，国宝击
败之，其众退保飞山、新城思、播蛮来援，国宝复与战，
破之，擒张星、沈举等三百馀人。进攻新城，获《信发》等，
献俘。江陵行省奏功，赐金虎符。十四年，会诸道兵攻
广西静江，拔之，进秩管军万户，镇守梧州，领安抚司
事。十五年，加怀远大将军。初，宋临安之破也，张世杰
挟二王由闽蹈海，众复滋蔓。时南恩、新州何华、张翼
举兵兴复，军势甚盛。国宝选精锐，击杀华、翼，擒其党
二人，斩首万馀级，俘五百馀人，船七百艘，夺其兵器
无算，降其将十馀、军士二百、民三万馀户。十六年，迁
定远大将军、海北海南道宣慰使。蜑贼连结郁林、廉
州诸洞，恣行剽掠。国宝悉平之，磔尸高化，以惩反侧。
任龙光等率所部五千户降。移琼州，立官程，更弊政，
训兵息民，具有条制。南宁谢有奎负固不服，国宝开
示信义，有奎感悟，以其属来归。于是黎民降者三千
户，蛮洞降者三十所。十八年破临高蛮寇五百人，招
降居亥、番、亳、铜鼓、博吐、桐油等十九洞。遣部将韩旺
率兵略大黎、密塘、横山，诛首恶李实，火其巢，生致大
锺、小锺诸部长十有八人。加镇国上将军、海北海南
道宣慰使都元帅，供给占城军饷，事集而民不扰。二
十三年，迁广南西道宣慰使。二十四年，入觐，帝慰劳
之。二十五年，进辅国上将军、都元帅、参知政事，行尚
书省事。以军事至赣州，得疾，卒于传舍，年五十九。子
斌袭职。